title: Regulamentul de punere în aplicare (UE) 2020/1299 al Comisiei din 11 septembrie 2020 de înregistrare a unei denumiri în Registrul denumirilor de origine protejate și al indicațiilor geografice protejate [„Szilvásváradi pisztráng” (IGP)]

text:
                  18.9.2020

                  RO

                  Jurnalul Oficial al Uniunii Europene

                  L 304/4

         REGULAMENTUL DE PUNERE ÎN APLICARE (UE) 2020/1299 AL COMISIEI
         din 11 septembrie 2020
         de înregistrare a unei denumiri în Registrul denumirilor de origine protejate și al indicațiilor geografice protejate [„Szilvásváradi pisztráng” (IGP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Szilvásváradi pisztráng”, depusă de Ungaria, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Szilvásváradi pisztráng” trebuie, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Szilvásváradi pisztráng” (IGP).
            Denumirea menționată la primul paragraf identifică un produs din clasa 1.7: Pești, moluște și crustacee proaspete și produse derivate din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 septembrie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 171, 19.5.2020, p. 26.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2020/1300 al Comisiei din 11 septembrie 2020 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Asiago” (DOP)]

text:
                  18.9.2020

                  RO

                  Jurnalul Oficial al Uniunii Europene

                  L 304/5

         REGULAMENTUL DE PUNERE ÎN APLICARE (UE) 2020/1300 AL COMISIEI
         din 11 septembrie 2020
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [„Asiago” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al denumirii de origine protejate „Asiago”, înregistrată în temeiul Regulamentului (CE) nr. 1107/96 al Comisiei (2), astfel cum a fost modificat prin Regulamentul (CE) nr. 1200/2007 al Comisiei (3).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (4), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Asiago” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 11 septembrie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 1107/96 al Comisiei din 12 iunie 1996 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului (JO L 148, 21.6.1996, p. 1).

            (3)  Regulamentul (CE) nr. 1200/2007 al Comisiei din 15 octombrie 2007 de aprobare a unor modificări care nu sunt minore ale caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate [Asiago (DOP)] (JO L 271, 16.10.2007, p. 3).

            (4)  JO C 178, 28.5.2020, p. 8.


title: Regulamentul de punere în aplicare (UE) 2020/1309 al Consiliului din 21 septembrie 2020 privind punerea în aplicare a articolului 21 alineatul (2) din Regulamentul (UE) 2016/44 privind măsuri restrictive având în vedere situația din Libia

text:
                  21.9.2020

                  RO

                  Jurnalul Oficial al Uniunii Europene

                  LI 305/1

         REGULAMENTUL DE PUNERE ÎN APLICARE (UE) 2020/1309 AL CONSILIULUI
         din 21 septembrie 2020
         privind punerea în aplicare a articolului 21 alineatul (2) din Regulamentul (UE) 2016/44 privind măsuri restrictive având în vedere situația din Libia
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/44 al Consiliului din 18 ianuarie 2016 privind măsuri restrictive având în vedere situația din Libia și de abrogare a Regulamentului (UE) nr. 204/2011 (1), în special articolul 21 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 18 ianuarie 2016, Consiliul a adoptat Regulamentul (UE) 2016/44.

                     (2)

                     La 27 martie 2020, Înaltul Reprezentant al Uniunii pentru afaceri externe și politica de securitate (denumit în continuare „Înaltul Reprezentant”) a emis o declarație, în numele Uniunii, cu privire la Libia, în care li se solicita tuturor părților să respecte drepturile omului și dreptul internațional.

                     (3)

                     La 12 mai 2020, Înaltul Reprezentant a emis o declarație, în numele Uniunii, în care se declara că Uniunea dorește cu fermitate, în continuare, ca embargoul ONU asupra armelor impus Libiei să fie respectat. S-a subliniat de asemenea că trebuie depuse toate eforturile pentru a asigura punerea în aplicare deplină și efectivă a rezoluțiilor relevante ale CSONU, inclusiv la frontierele terestre și aeriene cu Libia.

                     (4)

                     Totodată, declarația a reamintit părților că trebuie să respecte dreptul internațional, inclusiv dreptul internațional umanitar, și că cei care îl încalcă vor fi trași la răspundere.

                     (5)

                     Consiliul rămâne profund îngrijorat de situația din Libia și, în special, de acțiunile care amenință pacea, securitatea sau stabilitatea acestei țări, inclusiv de încălcările embargoului ONU asupra armelor și de tentativele ilegale de contrabandă cu petrol libian, precum și de încălcările drepturilor omului.

                     (6)

                     În acest context și având în vedere faptul că în Libia continuă escaladarea violențele, două persoane responsabile de încălcări ale drepturilor omului și trei entități implicate în încălcarea embargoului ONU asupra armelor ar trebui să fie adăugate pe lista persoanelor și entităților cărora li se aplică măsurile restrictive, astfel cum figurează în anexa III la Regulamentul (UE) 2016/44.

                     (7)

                     Prin urmare, anexa III la Regulamentul (UE) 2016/44 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa III la Regulamentul (UE) 2016/44 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 septembrie 2020.

                  Pentru Consiliu

                  Președintele

               J. BORRELL FONTELLES

            (1)  JO L 12, 19.1.2016, p. 1.

            ANEXĂ

               1.
               În secțiunea A (Persoane) din anexa III la Regulamentul (UE) 2016/44 se adaugă următoarele rubrici:

                           Nume

                           Informații de identificare

                           Motive

                           Data includerii în listă

                           „20.

                           AL-WERFALLI, Mahmoud Mustafa Busayf

                              alias AL-WARFALLI, Mahmud

                           Data nașterii: 1978
                           Locul nașterii: Tribul Werfalla, vestul Libiei sau Elrseefa (Bani Walid)
                           Sexul: masculin

                           Mahmoud al-Werfalli îndeplinește funcția de comandant (locotenent) al brigăzii al-Saiqa, cu baza la Benghazi. În această calitate, al-Werfalli este responsabil de încălcări grave ale drepturilor omului, participând direct sau indirect la acestea, inclusiv la omucideri și execuții.
                           A fost stabilită o legătură între al-Werfalli și uciderea a 33 de persoane între iunie 2016 și iulie 2017, în mai multe incidente, precum și execuția în masă a 10 persoane la 24 ianuarie 2018.

                           21.9.2020

                           21.

                           DIAB, Moussa

                              alias DIAB, Mousa

                           Sexul: masculin

                           Moussa Diab este responsabil de încălcări grave ale drepturilor omului, participând direct la acestea, inclusiv la trafic de ființe umane și la răpirea, violarea și uciderea de migranți și refugiați.
                           A deținut în captivitate migranți și refugiați într-un centru ilegal de detenție de lângă Bani Walid, unde aceștia au fost tratați într-un mod inuman și degradant. Mai mulți migranți și refugiați au fost uciși atunci când au încercat să fugă din centrul de detenție.

                           21.9.2020”

               2.
               În secțiunea B (Entități) din anexa III la Regulamentul (UE) 2016/44 se adaugă următoarele rubrici:

                           Nume

                           Informații de identificare

                           Motive

                           Data includerii în listă

                           „17.

                           Sigma Airlines

                              alias Sigma Aviation; Air Sigma

                           Adresă:

                                       Markov Str. 11

                                       050013, Almaty, Kazakhstan

                                 Tel.: +77272922305
                           Site web: https://airsigma.pro/
                           Înregistrată sub numele: Kenesbayev Umirbek Zharmenovich

                           Sigma Airlines este o companie aeriană comercială de mărfuri care operează aeronave despre care s-a constatat că au încălcat embargoul asupra armelor impus Libiei prin RCSONU 1970 (2011) și transpus prin articolul 1 din Decizia (PESC) 2015/1333.
                           ONU a identificat Sigma Airlines ca fiind unul dintre furnizorii de servicii comerciale de transport aerian de mărfuri care operează fără să respecte embargoul ONU asupra transferului de materiale militare către Libia.

                           21.9.2020

                           18.

                           Avrasya Shipping

                           Adresă:
                           Liman Mh. Gezi Cd. No:22/3 İlkadım, Samsun, Turkey
                           Tel.: +90 549 720 1748
                           E-mail: info@avrasyashipping.com
                           Site web: http://www.avrasyashipping.com/iletisim

                           Avrasya Shipping este o companie maritimă care exploatează o navă numită Cirkin, despre care s-a constatat că a încălcat embargoul asupra armelor impus Libiei prin RCSONU 1970 (2011) și transpus prin articolul 1 din Decizia (PESC) 2015/1333.
                           În special, Cirkin a fost asociată transporturilor de materiale militare care au fost efectuate înspre Libia în mai și iunie 2020.

                           21.9.2020

                           19.

                           Med Wave Shipping

                           Adresă:

                                       Office 511, 5th Floor, Baraka Building, Dauwar Al-Waha, Jordan;

                                       Adel Al-Hojrat building n°3, 1rst Floor, opposite Swefieh, Mall-Swefieh Po Box 850880 Amman, 11185 Jordan;

                                       Ground Floor, Orient Queen Homes Building, John Kennedy, Ras Beirut, Lebanon

                                 Tel.: +962787064121; +96265865550; +96265868550
                           E-mail: operation@medwave.co

                           Med Wave Shipping este o companie maritimă care exploatează o navă numită Bana, despre care s-a constatat că a încălcat embargoul asupra armelor impus Libiei prin RCSONU 1970 (2011) și transpus prin articolul 1 din Decizia (PESC) 2015/1333.
                           În special, Bana a fost asociată transporturilor de materiale militare care au fost efectuate înspre Libia în ianuarie 2020.

                           21.9.2020”


title: Regulamentul de punere în aplicare (UE) 2020/1317 al Comisiei din 9 septembrie 2020 privind clasificarea anumitor mărfuri în Nomenclatura combinată

text:
                  23.9.2020

                  RO

                  Jurnalul Oficial al Uniunii Europene

                  L 309/1

         REGULAMENTUL DE PUNERE ÎN APLICARE (UE) 2020/1317 AL COMISIEI
         din 9 septembrie 2020
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a aceluiași tabel.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.

                     (5)

                     Măsurile prevăzute de prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana 1 a tabelului din anexă se clasifică în Nomenclatura combinată la codurile NC indicate în coloana 2 a aceluiași tabel.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 septembrie 2020.

                  Pentru Comisie,

                  Pentru Președinte,

               Gerassimos THOMAS

                  Director general

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificare (Cod NC)

                        Motive

                        (1)

                        (2)

                        (3)

                                    1.

                                    Un produs care constă în granule poroase neaglomerate, predominant pe bază de azotat de amoniu, având următoarea compoziție (în procente de masă):

                                                —

                                                azotat de amoniu > 99,4

                                                —

                                                (total azot > 34,5)

                                                —

                                                polimer anionic 0,28

                                                —

                                                acoperire 0,08

                                          Capacitatea granulelor de absorbție a uleiului este > 10 % în greutate.
                                    Granulele au o densitate aparentă de 0,72 g/cm3.

                        3602 00 00

                        Clasificarea se stabilește pe baza regulii generale 1 de interpretare a Nomenclaturii combinate, precum și pe baza textului codului NC 3602 00 00 .
                        Polimerul anionic este adăugat pentru a conferi produsului o densitate mai scăzută și o capacitate mai ridicată de absorbție a uleiului, caracteristici importante, datorită cărora granulele devin mai adecvate pentru a fi utilizate ca material de bază pentru fabricarea explozivilor ANFO (Ammonium Nitrate Fuel Oil, ulei combustibil de nitrat de amoniu).
                        Tratamentul de suprafață prin acoperire aplicat granulelor poroase are rolul de a stabiliza azotatul de amoniu, evitându-se astfel o absorbție nedorită de apă care ar putea compromite/diminua capacitatea de absorbție a uleiului combustibil, caracteristică fundamentală a unui exploziv ANFO eficient.
                        Pe baza caracteristicilor sale obiective, produsul poate fi, deci, identificat ca exploziv preparat clasificat la poziția 3602 (a se vedea, de asemenea, avizul de clasificare în Sistemul armonizat 3602.00/2).
                        Clasificarea la poziția 3102 este exclusă, deoarece produsul este preparat și formulat în mod specific pentru a fi utilizat ca material de bază pentru explozivi. Nici polimerul anionic, nici acoperirea nu sunt relevante din punct de vedere tehnic pentru utilizarea ca îngrășământ. Astfel, condițiile stipulate la nota 2 de la capitolul 31 nu sunt îndeplinite.
                        În consecință, produsul trebuie clasificat la codul NC 3602 00 00 , ca „explozivi preparați, alții decât pulberile propulsive”.

                                    2.

                                    Un produs care constă în granule poroase neaglomerate predominant pe bază de azotat de amoniu, având următoarea compoziție (în procente de masă):

                                                —

                                                azotat de amoniu > 99

                                                —

                                                (total azot > 34,5)

                                                —

                                                azotat de magneziu 0,4

                                                —

                                                amestec de fosfat diamonic, sulfat de amoniu și acid boric 0,06

                                                —

                                                acoperire 0,08

                                          Capacitatea granulelor de absorbție a uleiului este > 7 % în greutate.
                                    Granulele au o densitate aparentă de 0,80 g/cm3.

                        3602 00 00

                        Clasificarea se stabilește pe baza regulii generale 1 de interpretare a Nomenclaturii combinate, precum și pe baza textului codului NC 3602 00 00 .
                        Amestecul de fosfat diamonic, sulfat de amoniu și acid boric este adăugat pentru a conferi produsului o densitate mai scăzută și o capacitate mai ridicată de absorbție a uleiului, caracteristici importante, datorită cărora granulele devin mai adecvate pentru a fi utilizate ca material de bază pentru fabricarea explozivilor ANFO.
                        Tratamentul de suprafață prin acoperire aplicat granulelor poroase are rolul de a stabiliza azotatul de amoniu, evitându-se astfel o absorbție nedorită de apă care ar putea compromite/diminua capacitatea de absorbție a uleiului combustibil, caracteristică fundamentală a unui exploziv ANFO eficient.
                        Pe baza caracteristicilor sale obiective, produsul poate fi, deci, identificat ca exploziv preparat clasificat la poziția 3602 (a se vedea, de asemenea, avizul de clasificare în Sistemul armonizat 3602.00/1).
                        Clasificarea la poziția 3102 este exclusă, deoarece produsul este preparat și formulat în mod specific pentru a fi utilizat ca material de bază pentru explozivi. Nici diverșii aditivi, nici acoperirea nu sunt relevante din punct de vedere tehnic pentru utilizarea acestui azotat de amoniu preparat ca îngrășământ. Astfel, condițiile stipulate la nota 2 de la capitolul 31 nu sunt îndeplinite.
                        În consecință, produsul trebuie clasificat la codul NC 3602 00 00 , ca „explozivi preparați, alții decât pulberile propulsive”.


title: Regulamentul de punere în aplicare (UE) 2020/1318 al Comisiei din 22 septembrie 2020 de modificare a Regulamentelor de punere în aplicare (UE) 2020/21 și (UE) 2020/194 în ceea ce privește datele de aplicare, ca răspuns la pandemia de COVID‐19

text:
                  23.9.2020

                  RO

                  Jurnalul Oficial al Uniunii Europene

                  L 309/4

         REGULAMENTUL DE PUNERE ÎN APLICARE (UE) 2020/1318 AL COMISIEI
         din 22 septembrie 2020
         de modificare a Regulamentelor de punere în aplicare (UE) 2020/21 și (UE) 2020/194 în ceea ce privește datele de aplicare, ca răspuns la pandemia de COVID‐19
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 904/2010 al Consiliului din 7 octombrie 2010 privind cooperarea administrativă și combaterea fraudei în domeniul taxei pe valoarea adăugată (1), în special articolul 47l literele (a), (b) și (c),
         întrucât:

                     (1)

                     Regulamentul de punere în aplicare (UE) nr. 79/2012 al Comisiei (2) stabilește normele de punere în aplicare a anumitor dispoziții ale Regulamentului (UE) nr. 904/2010 privind cooperarea administrativă și combaterea fraudei în domeniul taxei pe valoarea adăugată. În temeiul articolului 7 alineatul (2) litera (d) din Regulamentul de punere în aplicare (UE) nr. 79/2012, astfel cum a fost modificat prin Regulamentul de punere în aplicare (UE) 2020/21 (3), Comisia pune un portal web la dispoziția statelor membre care decid să publice, printre altele, cotele de impozitare aplicabile livrărilor de bunuri și prestărilor de servicii menționate la articolul 47g al doilea paragraf din Regulamentul (UE) nr. 904/2010, începând cu 1 ianuarie 2021.

                     (2)

                     Regulamentul de punere în aplicare (UE) nr. 815/2012 al Comisiei (4) stabilește normele de aplicare a Regulamentului (UE) nr. 904/2010 în ceea ce privește regimurile speciale pentru persoanele impozabile nestabilite care prestează servicii de telecomunicații, servicii de radiodifuziune și de televiziune sau servicii electronice către persoane neimpozabile. Regulamentul de punere în aplicare (UE) nr. 815/2012 este abrogat și înlocuit începând din 1 ianuarie 2021 cu Regulamentul de punere în aplicare (UE) 2020/194 al Comisiei (5) pentru a reflecta domeniul de aplicare extins al regimurilor speciale pentru persoanele impozabile care prestează servicii către persoane neimpozabile și care efectuează vânzări de bunuri la distanță și anumite livrări interne de bunuri. Cu toate acestea, în ceea ce privește transmiterea și rectificarea declarațiilor de TVA cu privire la prestările de servicii care fac obiectul regimurilor speciale menționate în Regulamentul de punere în aplicare (UE) nr. 815/2012 și care au fost efectuate înainte de 1 ianuarie 2021, respectivul regulament de punere în aplicare continuă să se aplice până la 10 februarie 2024. Acest lucru este necesar pentru a se asigura faptul că actualul mecanism de rectificare continuă să se aplice livrărilor efectuate înainte de 1 ianuarie 2021. Rectificările declarațiilor de TVA pot fi efectuate în termen de trei ani de la data la care trebuia depusă declarația inițială.

                     (3)

                     Aceste modificări au fost efectuate pentru a reflecta extinderea regimurilor speciale prevăzute în titlul XII capitolul 6 din Directiva 2006/112/CE a Consiliului (6) prin Directivele (UE) 2017/2455 (7) și (UE) 2019/1995 (8) ale Consiliului și modificările corespunzătoare aduse Regulamentului (UE) nr. 904/2010 prin Regulamentul (UE) 2017/2454 al Consiliului (9).

                     (4)

                     Izbucnirea crizei de COVID-19, care afectează profund toate statele membre și le obligă să ia măsuri imediate la nivel național, cu titlu prioritar, prin realocarea resurselor către alte domenii, creează dificultăți pentru unele state membre în a finaliza sistemele informatice necesare pentru a implementa și a aplica aceste schimbări începând cu 1 ianuarie 2021. În consecință, datele de aplicare a modificărilor aduse titlului XII capitolul 6 din Directiva 2006/112/CE și Regulamentului (UE) nr. 904/2010 au fost amânate cu șase luni, până la 1 iulie 2021, prin Decizia (UE) 2020/1109 a Consiliului (10) și prin Regulamentul (UE) 2020/1108 al Consiliului (11).

                     (5)

                     Pentru ca Regulamentele de punere în aplicare (UE) 2020/21 și (UE) 2020/194 să se aplice de la aceeași dată ca dispozițiile modificate de la titlul XII capitolul 6 din Directiva 2006/112/CE și din Regulamentul (UE) nr. 904/2010, aceste regulamente de punere în aplicare trebuie să se aplice de la 1 iulie 2021.

                     (6)

                     Este, de asemenea, necesar să se clarifice faptul că informațiile care trebuie furnizate de către un intermediar în momentul înregistrării în anexa I, caseta 21, coloana E din Regulamentul de punere în aplicare (UE) 2020/194, se referă doar la posibile numere de identificare anterioare care permit persoanei respective să acționeze în calitate de intermediar.

                     (7)

                     Prin urmare, Regulamentele de punere în aplicare (UE) 2020/21 și (UE) 2020/194 trebuie modificate în consecință.

                     (8)

                     Măsurile prevăzute în prezentul regulament sunt conforme cu avizul Comitetului permanent pentru cooperare administrativă,

               ADOPTĂ PREZENTUL REGULAMENT:

            Articolul 1
            Modificări aduse Regulamentului de punere în aplicare (UE) 2020/21
            Regulamentul de punere în aplicare (UE) 2020/21 se modifică după cum urmează:

                        1.

                        Articolul 1 se înlocuiește cu următorul text:

                           „Articolul 1
                           La articolul 7 alineatul (2) din Regulamentul de punere în aplicare (UE) nr. 79/2012, litera (d) se înlocuiește cu următorul text:

                                       «(d)

                                       de la 1 iulie 2021, cotele de impozitare aplicabile livrărilor de bunuri și prestărilor de servicii în conformitate cu regimurile speciale prevăzute la titlul XII capitolul 6 din Directiva 2006/112/CE menționate la articolul 47g al doilea paragraf din Regulamentul (UE) nr. 904/2010.»”

                        2.

                        La articolul 2, al doilea paragraf se înlocuiește cu următorul text:
                        „Se aplică de la 1 iulie 2021.”

            Articolul 2
            Modificări aduse Regulamentului de punere în aplicare (UE) 2020/194
            Regulamentul de punere în aplicare (UE) 2020/194 se modifică după cum urmează:

                        1.

                        Articolul 7 se înlocuiește cu următorul text:

                           „Articolul 7
                           Abrogare
                           Regulamentul de punere în aplicare (UE) nr. 815/2012 se abrogă cu efect de la 1 iulie 2021.
                           Cu toate acestea, în ceea ce privește transmiterea și rectificarea declarațiilor de TVA cu privire la prestările de servicii care fac obiectul unuia dintre regimurile speciale menționate în Regulamentul de punere în aplicare (UE) nr. 815/2012 și care au fost efectuate înainte de 1 iulie 2021, respectivul regulament de punere în aplicare continuă să se aplice până la 10 august 2024.”

                        2.

                        La articolul 8, al doilea paragraf se înlocuiește cu următorul text:
                        „Se aplică de la 1 iulie 2021.”

                        3.

                        Anexa I se modifică după cum urmează:

                                    (a)

                                    caseta 21, coloana E se înlocuiește cu următorul text:
                                    „Numărul/numerele alocat(e) intermediarului de statul membru de identificare în conformitate cu articolul 369q alineatul (2) din Directiva 2006/112/CE, în cazul în care intermediarul a acționat în prealabil ca atare”;

                                    (b)

                                    nota de subsol 13 se înlocuiește cu următorul text:

                                                „(13)

                                                Data de începere a utilizării regimului este identică cu data din coloana D, caseta 19 și, în cazul înregistrării prealabile în conformitate cu articolul 2 al treilea paragraf din Regulamentul de punere în aplicare (UE) 2019/2026, nu poate fi anterioară datei de 1 iulie 2021.”

            Articolul 3
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 septembrie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 12.10.2010, p. 1.

            (2)  Regulamentul de punere în aplicare (UE) nr. 79/2012 al Comisiei din 31 ianuarie 2012 de stabilire a normelor de punere în aplicare a anumitor dispoziții ale Regulamentului (UE) nr. 904/2010 al Consiliului privind cooperarea administrativă și combaterea fraudei în domeniul taxei pe valoarea adăugată (JO L 29, 1.2.2012, p. 13).

            (3)  Regulamentul de punere în aplicare (UE) 2020/21 al Comisiei din 14 ianuarie 2020 de modificare a Regulamentului de punere în aplicare (UE) nr. 79/2012 de stabilire a normelor de punere în aplicare a anumitor dispoziții ale Regulamentului (UE) nr. 904/2010 al Consiliului privind cooperarea administrativă și combaterea fraudei în domeniul taxei pe valoarea adăugată (JO L 11, 15.1.2020, p. 1).

            (4)  Regulamentul de punere în aplicare (UE) nr. 815/2012 al Comisiei din 13 septembrie 2012 de stabilire a normelor detaliate de aplicare a Regulamentului (UE) nr. 904/2010 al Consiliului în ceea ce privește regimurile speciale pentru persoanele impozabile nestabilite care prestează servicii de telecomunicații, servicii de radiodifuziune și de televiziune sau servicii electronice către persoane neimpozabile (JO L 249, 14.9.2012, p. 3).

            (5)  Regulamentul de punere în aplicare (UE) 2020/194 al Comisiei din 12 februarie 2020 de stabilire a normelor detaliate de aplicare a Regulamentului (UE) nr. 904/2010 al Consiliului în ceea ce privește regimurile speciale pentru persoanele impozabile care prestează servicii către persoane neimpozabile și care efectuează vânzări de bunuri la distanță și anumite livrări interne de bunuri (JO L 40, 13.2.2020, p. 114).

            (6)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).

            (7)  Directiva (UE) 2017/2455 a Consiliului din 5 decembrie 2017 de modificare a Directivei 2006/112/CE și a Directivei 2009/132/CE în ceea ce privește anumite obligații privind taxa pe valoarea adăugată pentru prestările de servicii și vânzările de bunuri la distanță (JO L 348, 29.12.2017, p. 7).

            (8)  Directiva (UE) 2019/1995 a Consiliului din 21 noiembrie 2019 de modificare a Directivei 2006/112/CE în ceea ce privește dispozițiile referitoare la vânzările de bunuri la distanță și anumite livrări interne de bunuri (JO L 310, 2.12.2019, p. 1).

            (9)  Regulamentul (UE) 2017/2454 al Consiliului din 5 decembrie 2017 de modificare a Regulamentului (UE) nr. 904/2010 privind cooperarea administrativă și combaterea fraudei în domeniul taxei pe valoarea adăugată (JO L 348, 29.12.2017, p. 1).

            (10)  Decizia (UE) 2020/1109 a Consiliului din 20 iulie 2020 de modificare a Directivelor (UE) 2017/2455 și (UE) 2019/1995 în ceea ce privește datele de transpunere și aplicare, ca răspuns la pandemia de COVID-19 (JO L 244, 29.7.2020, p. 3).

            (11)  Regulamentul (UE) 2020/1108 al Consiliului din 20 iulie 2020 de modificare a Regulamentului (UE) 2017/2454 în ceea ce privește datele de aplicare, ca răspuns la pandemia de COVID-19 (JO L 244, 29.7.2020, p. 1).


title: Regulamentul de punere în aplicare (UE) 2020/1319 al Comisiei din 22 septembrie 2020 de înregistrare a unei denumiri în Registrul denumirilor de origine protejate și al indicațiilor geografice protejate [„ Provola dei Nebrodi” (DOP)]

text:
                  23.9.2020

                  RO

                  Jurnalul Oficial al Uniunii Europene

                  L 309/7

         REGULAMENTUL DE PUNERE ÎN APLICARE (UE) 2020/1319 AL COMISIEI
         din 22 septembrie 2020
         de înregistrare a unei denumiri în Registrul denumirilor de origine protejate și al indicațiilor geografice protejate [„ Provola dei Nebrodi” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (3) litera (a),
         întrucât:

                     (1)

                     În temeiul articolului 50 alineatul (2) litera (a) din Regulamentul (UE) nr. 1151/2012, cererea Italiei de înregistrare a denumirii „Provola dei Nebrodi” ca denumire de origine protejată (DOP) a fost publicată în Jurnalul Oficial al Uniunii Europene (2).

                     (2)

                     La 22 octombrie 2019, Comisia a primit un act de opoziție din partea Belgiei. La 31 octombrie 2019, Comisia a transmis Italiei actul de opoziție trimis de Belgia. La 19 decembrie 2019, Comisia a primit o declarație de opoziție motivată, în termenul prevăzut.

                     (3)

                     Comisia a examinat opoziția transmisă de Belgia și a considerat că este admisibilă.

                     (4)

                     Prin scrisoarea din 19 februarie 2020, Comisia a invitat părțile interesate să inițieze consultările care se impun pentru a încerca să ajungă la un acord, în conformitate cu procedurile lor interne.

                     (5)

                     Deși nu s-a ajuns la niciun acord între Italia și Belgia, Belgia și-a retras opoziția împotriva înregistrării denumirii „Provola dei Nebrodi” prin scrisoarea adresată autorităților italiene din 16 iunie 2020.

                     (6)

                     În consecință, denumirea de origine „Provola dei Nebrodi” (DOP) ar trebui înregistrată în registru,

               ADOPTĂ PREZENTUL REGULAMENT:

            Articolul 1
            Se înregistrează denumirea „Provola dei Nebrodi” (DOP).
            Denumirea menționată la primul paragraf identifică un produs din clasa 1.3. Brânzeturi din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 septembrie 2020.

                  Pentru Comisie

                  Președintele

               Ursula VON DER LEYEN

            (1)  JO L 343, 14.12.2012, p. 1.

            (2)  JO C 257, 31.7.2019, p. 18.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2020/1321 al Comisiei din 17 septembrie 2020 de înregistrare a unei denumiri în Registrul denumirilor de origine protejate și al indicațiilor geografice protejate [„Aydın Kestanesi” (DOP)]

text:
                  24.9.2020

                  RO

                  Jurnalul Oficial al Uniunii Europene

                  L 310/1

         REGULAMENTUL DE PUNERE ÎN APLICARE (UE) 2020/1321 AL COMISIEI
         din 17 septembrie 2020
         de înregistrare a unei denumiri în Registrul denumirilor de origine protejate și al indicațiilor geografice protejate [„Aydın Kestanesi” (DOP)]
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Aydın Kestanesi”, depusă de Turcia, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Aydın Kestanesi” trebuie, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Aydın Kestanesi” (DOP).
            Denumirea menționată în primul paragraf identifică un produs din clasa 1.6. Fructe, legume și cereale, proaspete sau prelucrate, din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 septembrie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 185, 4.6.2020, p. 16.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2020/1326 al Comisiei din 15 septembrie 2020 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Mojama de Isla Cristina” (IGP)

text:
                  25.9.2020

                  RO

                  Jurnalul Oficial al Uniunii Europene

                  L 312/1

         REGULAMENTUL DE PUNERE ÎN APLICARE (UE) 2020/1326 AL COMISIEI
         din 15 septembrie 2020
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Mojama de Isla Cristina” (IGP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Spaniei de aprobare a unei modificări a caietului de sarcini al indicației geografice protejate „Mojama de Isla Cristina”, înregistrată în temeiul Regulamentului de punere în aplicare (UE) 2016/199 al Comisiei (2).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene, în conformitate cu articolul 50 alineatul (2) litera (a) din regulamentul respectiv (3).

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Mojama de Isla Cristina” (IGP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 septembrie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  Regulamentul de punere în aplicare (UE) 2016/199 al Comisiei din 9 februarie 2016 de înregistrare a unei denumiri în Registrul denumirilor de origine protejate și al indicațiilor geografice protejate [Mojama de Isla Cristina (IGP)] (JO L 39, 16.2.2016, p. 4).

            (3)  JO C 150, 6.5.2020, p. 28.


title: Regulamentul de punere în aplicare (UE) 2020/1327 al Comisiei din 18 septembrie 2020 de înregistrare a unei denumiri în Registrul denumirilor de origine protejate și al indicațiilor geografice protejate „Akasztói szikiponty” (DOP)

text:
                  25.9.2020

                  RO

                  Jurnalul Oficial al Uniunii Europene

                  L 312/3

         REGULAMENTUL DE PUNERE ÎN APLICARE (UE) 2020/1327 AL COMISIEI
         din 18 septembrie 2020
         de înregistrare a unei denumiri în Registrul denumirilor de origine protejate și al indicațiilor geografice protejate
         „Akasztói szikiponty” (DOP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Akasztói szikiponty”, depusă de Ungaria, a fost publicată în Jurnalul Oficial al Uniunii Europene (2).

                     (2)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012 , denumirea „Akasztói szikiponty” trebuie, prin urmare, înregistrată,

               ADOPTĂ PREZENTUL REGULAMENT:

            Articolul 1
            Se înregistrează denumirea „Akasztói szikiponty” (DOP).
            Denumirea menționată la primul paragraf identifică un produs din clasa 1.7. Pești, moluște și crustacee proaspete și produse derivate din anexa XI la Regulamentul de punere în aplicare (UE) nr. 668/2014 al Comisiei (3).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 septembrie 2020.

                  Pentru Comisie,

                  Pentru Președinte,

               Janusz WOJCIECHOWSKI

                  Membru al Comisiei

            (1)  JO L 343, 14.12.2012, p. 1.

            (2)  JO C 172, 20.5.2020, p. 26.

            (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) 2020/1329 al Comisiei din 23 septembrie 2020 de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină

text:
                  25.9.2020

                  RO

                  Jurnalul Oficial al Uniunii Europene

                  L 312/5

         REGULAMENTUL DE PUNERE ÎN APLICARE (UE) 2020/1329 AL COMISIEI
         din 23 septembrie 2020
         de modificare a Regulamentului (CE) nr. 1484/95 în ceea ce privește stabilirea prețurilor reprezentative în sectorul cărnii de pasăre și în cel al ouălor, precum și pentru ovalbumină
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 183 litera (b),
         având în vedere Regulamentul (UE) nr. 510/2014 al Parlamentului European și al Consiliului din 16 aprilie 2014 de stabilire a regimului comercial aplicabil anumitor mărfuri rezultate din transformarea produselor agricole și de abrogare a Regulamentelor (CE) nr. 1216/2009 și (CE) nr. 614/2009 ale Consiliului (2), în special articolul 5 alineatul (6) litera (a),
         întrucât:

                     (1)

                     Regulamentul (CE) nr. 1484/95 al Comisiei (3) a stabilit normele de aplicare a sistemului de taxe la import suplimentare și a fixat prețurile reprezentative în sectorul cărnii de pasăre și în cel al ouălor, precum și pentru ovalbumină.

                     (2)

                     Din controlul regulat al datelor pe baza cărora se stabilesc prețurile reprezentative pentru produsele din sectorul cărnii de pasăre și din cel al ouălor, precum și pentru ovalbumină, rezultă că este necesară modificarea prețurilor reprezentative pentru importurile de anumite produse, ținând cont de variațiile prețurilor în funcție de origine.

                     (3)

                     Regulamentul (CE) nr. 1484/95 trebuie modificat în consecință.

                     (4)

                     Deoarece este necesar să se asigure aplicarea măsurii respective cât mai rapid posibil după ce devin disponibile datele actualizate, prezentul regulament trebuie să intre în vigoare la data publicării sale,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 1484/95 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 septembrie 2020.

                  Pentru Comisie,

                  Pentru Președinte,

               Wolfgang BURTSCHER

                  Director general

                  Direcția Generală Agricultură și Dezvoltare Rurală

            (1)  JO L 347, 20.12.2013, p. 671.

            (2)  JO L 150, 20.5.2014, p. 1.

            (3)  Regulamentul (CE) nr. 1484/95 al Comisiei din 28 iunie 1995 de stabilire a normelor de aplicare a sistemului de drepturi de import suplimentare și de fixare a prețurilor reprezentative în sectoarele cărnii de pasăre și ouălor și pentru albumina din ouă, și de abrogare a Regulamentului nr. 163/67/CEE (JO L 145, 29.6.1995, p. 47).

            ANEXĂ

                     „ANEXA I

                                 Codul NC

                                 Descrierea mărfurilor

                                 Prețul reprezentativ
                                 (în EUR/100 kg)

                                 Garanția menționată la articolul 3
                                 (în EUR/100 kg)

                                 Originea  (1)

                                 0207 12 90

                                 Carcase de păsări de curte din specia Gallus domesticus, congelate, denumite «pui 65 %»

                                 138,5

                                 0

                                 AR

                                 0207 14 10

                                 Bucăți dezosate de păsări de curte din specia Gallus domesticus, congelate

                                 210,7

                                 27

                                 AR

                                 157

                                 52

                                 BR

                                 248,9

                                 15

                                 CL

                                 211,7

                                 27

                                 TH

                                 1602 32 11

                                 Preparate nefierte din păsări de curte din specia Gallus domesticus

                                 168,2

                                 40

                                 BR

               ”

               (1)  Nomenclatorul țărilor stabilit prin Regulamentul (UE) nr. 1106/2012 al Comisiei din 27 noiembrie 2012 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește actualizarea nomenclatorului țărilor și teritoriilor (JO L 328, 28.11.2012, p. 7).